Martin Henriksen (DF), 2012-12-13:
Tak for det.
Indledningsvis vil jeg sige, at jeg synes, at man skal være rimelig en gang imellem, og derfor er der grund til at ønske Enhedslisten og også Det Radikale Venstre tillykke med, at der er så mange partier i Folketinget, der ikke kan støtte Dansk Folkepartis beslutningsforslag.
Det er jo tankevækkende, at Venstre og Konservative til trods for de positive bemærkninger, som jeg selvfølgelig er glad for, tilkendegiver, at man ikke støtter beslutningsforslaget, til trods for at det før var noget, man stemte for og støttede – så glæden er til at overse Jeg synes, at Liberal Alliance virkelig toner rent flag her, og det må jo være sidste gang, at Liberal Alliance med bare en lille smule troværdighed kan påstå, at de går ind for en nogenlunde restriktiv udlændingepolitik.
Flygtninge har ret til det samme som danske statsborgere, sagde hr. Simon Emil Ammitzbøll heroppe fra Folketingets talerstol.
Man må jo ud fra det forstå, at Liberal Alliance også støtter, at udlændinge med asylstatus skal have ret til børnecheck fra dag et, sådan som regeringen har aftalt med Enhedslisten i dette års finanslovaftale.
Jeg synes, at det, som det i høj grad handler om, har fået for lidt opmærksomhed hos de forskellige ordførere, der har været på talerstolen.
Jeg vil selvfølgelig gerne kvittere for, at beskæftigelsesministeren trods alt sagde – beskæftigelsesministeren sagde mange dårlige ting om vores beslutningsforslag, og det er vel også rimeligt nok set ud fra de politiske forskelle – at starthjælpen har fået flere i arbejde.
Altså, flere af dem, som er kommet til Danmark, som Danmark har givet beskyttelse, som Danmark har sagt man gerne vil hjælpe, fordi vi anerkender, at de er forfulgte, er kommet i arbejde på grund af starthjælpen.
Jeg synes, det er bemærkelsesværdigt, at flere ordførere, herunder også Socialdemokratiets ordfører, ikke anerkender, at de økonomiske vilkår, man tilbyder asylansøgere, selvfølgelig også har betydning for, hvor mange der rent faktisk kommer til Danmark.
Der var også andre ting, der spillede ind – selvfølgelig var der det – men antallet faldt altså.
Så derfor er der jo en sammenhæng.
Der er mange ting, der spiller ind – det her spiller også ind.
Jeg ved godt, at der er en argumentation, som går igen og igen, om, at grunden til, at der kommer flere og flere asylansøgere, er, at der er krig og ufred ude i verden.
Det synes jeg jo man skal summe lidt over, for det må jo betyde, at da Dansk Folkeparti havde magten i 10 år, var der ikke krig og ufred ude i verden.
Da kom der jo langt færre asylansøgere til Danmark, end der gjorde igennem 90'erne.
Det er jo en realitet.
Og da så den her regering, den røde regering, kom til magten, kunne vi se, at antallet af asylansøgere lige pludselig steg.
Det må jo have betydet, at da den røde regering kom til magten, var der lige pludselig en masse krig og ufred ude i verden.
Forholder det sig måske ikke sådan?
Gør det måske ikke det?
For der var selvfølgelig, da Dansk Folkeparti sad ved magten, en militæraktion i Irak og i Afghanistan.
Der var også krig og ufred ude i verden.
Hvordan kan det så være, at når der var krig og ufred ude i verden, da Dansk Folkeparti sad ved magten, så holdt man stadig væk asyltallet lavt – hvordan kan det være?
Det er jo, fordi den nationale asylpolitik, man fører, har en indflydelse på, hvor mange der kommer til Danmark – det er jo derfor.
Og i det samlede billede af asylpolitikken indgår naturligvis de ydelser, som man kan tilbyde, og som man tilbyder, og som man giver til de mennesker, der kommer til Danmark og får asyl.
Når Folketinget på et tidspunkt forstår det, vil Folketinget også indse, at hvis man ønsker at begrænse asyltilstrømningen, bliver man også nødt til at kigge på de ydelser, man giver til folk, der kommer hertil.
Nu indfører man med dette års finanslovaftale børnecheck fra dag et.
Så fuld kontanthjælp fra dag et og fuld børnecheck fra dag et, hvis man kommer til Danmark og søger om at få asyl og får asyl.
Det betyder jo, at man alt andet lige øger risikoen for, at der kommer flere mennesker til Danmark, som vi erfaringsmæssigt ved er rigtig, rigtig vanskelige at integrere i det danske samfund.
Der er rigtig mange, der er uden for arbejdsmarkedet, og så er de på offentlig forsørgelse.
Der er også nogle af de flygtningegrupper, som er overrepræsenteret i kriminalstatistikkerne.
Og man gør problemerne værre med den beskæftigelsespolitik og den asyl- og udlændingepolitik, som man fører – og man vil ikke stå ved det.
Jeg beklager meget, at man ikke vil stå ved det, og jeg beklager virkelig også, at f.eks. Venstre og Konservative – med Liberal Alliance var det måske ikke så overraskende – heller ikke ønsker at gøre noget ved problemet.
Vi håber, og jeg tror på, at det vil gå op for flere og flere danskere, at den politik, som man lægger frem fra regeringens side og fører, altså har meget, meget negative konsekvenser for kommende generationer i det her land, og det skal man jo stå til ansvar for på et eller andet tidspunkt.